Document ID: 31999L0030

ID-Direttiva tal-kunsill 1999/30/KE
tat-22 ta'April 1999
dwar il-valuri ta' limitu tad-dijossidu tal-kubrit, tad-dijossidu tan-nitroġenu u l-ossidi tan-nitroġenu, materji f' partiċelli u ċomb fl-arja ambjentali.
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunitajiet Ewropej, u b'mod partikolari l-Artikolu 130s(1) tiegħu,
Wara li kkunsidra il-proposta tal-Kummissjoni [1],
Wara li kkunsidra l-opinjoni tal-Kunsill Ekonomiku u Soċjali [2],
Jaġġixxi skond il-proċedura mfassla fl-Artikolu 189ċ tat-Trattat [3],
(1) Billi, abbażi tal-prinċipji li jinsabu fl-Artikolu 130r tat-Trattat, il-programm tal-Komunità Ewropea ta' politika u azzjoni għar-rigward ta' l-ambjent u l-iżvilupp sostenibbli (il-ħames Progamm t'Azzjoni dwar l-Ambjent) [4] jipprevedi, partikolarment emendi għal leġislazzjoni dwar tniġġis ta' l-arja; billi l-programm jirrakkomanda l-istabbiliment ta' objettivi għall-kwalità ta' l-arja għal tul ta' żmien;
(2) Billi l-Artikolu 129 tat-Trattat jipprovdi illi l-ħtiġiet għall-protezzjoni tas-saħħa, għandhom jifformaw parti kostitwenti mill-politika l-oħra tal-Komunità; billi l-Artikolu 3(o) tat-Trattat jipprovdi illi l-attivitajiet tal-Komunità għandhom jinkludu kontribuzzjoni għall-akkwist ta' livell għoli ta' protezzjoni tas-saħħa;
(3) Billi, bil-għan ta' l-artikolu 4(5) tad-Direttiva tal-Kunsill 96/62/KE tas-27 ta' Settembru 1996 dwar stima tal-kwalità ta' l-arja u tmexxija [5], il-Kunsill għandu jadotta l-leġislazzjoni li hemm imniżżla fil-paragrafu 1 u d-disposizzjonijiet imniżżla f'paragrafi 3 u 4 ta' l-istess Artikolu;
(4) Billi l-valuri ta' limitu stabbiliti f'din id-Direttiva huma l-ħtiġiet minimi; billi, skond l-Artikolu 130t tat-Trattat, l-Istati Membri jistgħu jżommu jew jintroduċu miżuri protettivi aktar stretti; billi, partikolarment, valuri ta' limitu aktar stretti, jistgħu jiġu introdotti biex tiġi protetta s-saħħa ta' kategoriji tal-popolazzjoni, partikolarment vulnerabbli, bħat-tfal u l-pazjenti ta' l-isptar; billi l-Istati Membri jistgħu jenħtieġu li l-valuri tal-limiti jintlaħqu qabel id-dati stabbiliti f'din id-Direttiva;
(5) Billi l-ekosistemi għandhom jiġu protetti kontra l-effetti avversarji tad-dijossidu tal-kubrit; billi l-veġetazzjoni għandha tiġi protetta kontra l-effetti avversarji ta' l-ossidi tan-nitroġenu;
(6) Billi t-tipi differenti ta' partiċelli jista' jkollhom effetti differenti ta' ħsara fuq is-saħħa umana; billi hemm evidenza illi riskji għas-saħħa umana assoċjati ma' l-esposizzjoni ta' materjal ta' partiċelli magħmula mill-bniedem, huma ogħla minn riskji assoċjati ma' l-esposizzjoni ta' partiċelli naturali fl-arja;
(7) Billi d-Direttiva 96/62/KE tenħtieġ illi pjanijiet t'azzjoni jiġu żviluppati għal zoni li fihom il-konċentrazzjoni ta' tniġġis fl-arja jeċċedu l-valuri tal-limitu flimkien ma' marġini temporanji ta' tolleranza applikabbli biex tkun tista' tassigura l-konformità mal-valuri tal-limitu sad-data jew dati stabbiliti; billi safejn jirrelataw ma' materja f' partiċelli, dawn il-pjanijiet t'azzjoni u strateġiji oħra ta' tnaqqis, għandhom ikunu mmirati biex inaqqsu l-konċentrazzjonijiet ta' partiċelli fini bħala parti mit-tnaqqis totali f'konċentrazzjonijiet ta' materja f' partiċelli;
(8) Billi d-Direttiva 96/62/KE tipprovdi illi l-valuri numeriċi għall-valuri ta' limitu u limiti ta' alert, iridu jkunu bbażati fuq is-sejbiet tax-xogħol li jkun sar minn gruppi xjentifiċi internazzjonali attivi f'dan il-qasam; billi l-Kummissjoni għandha tieħu qies ta' data l-aktar riċenti dwar riċerka xjentifika, fl-oqsma konċernati, epidemoloġiċi u ambjentali u fuq l-aktar avvanzi riċenti fil-metroloġija sabiex jerġgħu jiġu eżaminati l-elementi li fuqhom il-valuri ta' limitu u limiti ta' alert ikunu bbażati;
(9) Billi sabiex tiffaċilita r-reviżjoni ta' din id-Direttiva fl-2003 il-Kummissjoni u l-Istati Membri għandhom jikkunsidraw li jinkoraġġixxu r-riċerka fl-effetti tat-tniġġis li għalihom saret referenza hawnhekk, primarjament l-ossidu tal-kubrit, id-dijossidu tan-nitroġenu u l-ossidu tan-nitroġenu, materja f' partiċelli u ċ-ċomb;
(10) Billi metodi ta' kejl, tekniku standardizzat u preċiż, u kriterji komuni għal-lokazzjoni ta' stazzjonijiet ta' kejl huma element importanti fl-istima tal-kwalità ta' l-arja ambjentali, in vista ta' l-akkwist t'informazzjoni oħra komparattiva madwar il-Komunità;
(11) Billi, skond l-Artikolu 12(1) tad-Direttiva 96/62/KE, l-emendi neċessarji għall-adottar ta' progress xjentifiku u tekniku jista' jirrelata biss għall-kriterji u metodi ta' teknika għall-istima ta' konċentrazzjonijiet ta' dijossidu tal-kubrit, dijossidu tan-nitroġenu u ossidi tan- nitroġenu, materja f' partiċelli u ċomb jew arranġamenti dettaljati biex titmexxa l-informazzjoni lill-Kummissjoni, u ma jistax ikkollhom l-effett li jimmodifikaw il-valuri tal-limitu jew limiti ta' alert direttament jew indirettament;
(12) Billi informazzjoni aġġornata dwar il-konċentrazzjonijiet ta' dijossidu tal-kubrit, dijossidu tan-nitroġenu u ossidi ta' nitroġenu, materja f' partiċelli u ċomb fl-arja għandhom ikunu disponibbli għall-pubbliku,
ADOTTA DIN ID-DIRETTIVA:
Artikolu 1
Għanijiet
L-għanijiet ta' din id-Direttiva għandhom ikunu sabiex-:
- jiġu stabbiliti l-valuri ta' limitu u, kif jinħtieġ, limiti ta' alert għall-konċentrazzjonijiet ta' dijossidu tal-kubrit, dijossidu tan-nitroġenu u ossidi tan-nitroġenu, materja f' partiċelli u ċomb fl-arja, maħsuba biex tiġi evitata, tipprevjeni jew tnaqqas l-effetti ta' ħsara fuq is-saħħa umana u l-ambjent kollu,
- issir stima tal-konċentrazzjonijiet tad-dijossidu tal-kubrit, tad-dijossidu tan-nitroġenu u ossidi tan- nitroġenu, materja f' partiċelli u ċomb fl-arja abbażi ta' metodi u kriterji komuni,
- tinkiseb informazzjoni adegwata dwar konċentrazzjonijiet tad-dijossidu tal-kubrit, tad-dijossidu tan-nitroġenu u ossidi tan-nitroġenu, materja f' partiċelli, u ċomb fl-arja, u tassigura li ssir disponibbli għall-pubbliku,
- iżżomm il-kwalità ta' l-arja ambjentali fejn hija tajba u ttejjibha f'każijiet oħra għar-rigward ta' dijossidu tal-kubrit, dijossidu tan-nitroġenu u ossidi tan-nitroġenu, materja f' partiċelli u ċomb.
Artikolu 2
Tifsir
Għall-għanijiet ta' din id-Direttiva:
1. "arja ambjentali" tfisser arja ta' barra fit-troposfera, esklużi l-postijiet tax-xogħol;
2. "tniġġis" tfisser kwalunkwe sustanza introdotta direttament jew indirettament mill-bniedem fl-arja ambjentali u li x'aktarx għandha effetti ħżiena fuq is-saħħa umana u/jew l-ambjent kollu;
3. "livell" tfisser il-konċentrazzjoni ta' tniġġis fl-arja ambjentali u d-deposizzjoni tagħha fuq uċuħ fi żmien definit;
4. "stima" tfisser kwalunkwe metodu użat biex jiġi mkejjel, ikkalkulat, prevvist jew stmat il-livell ta' tniġġis fl-arja ambjentali;
5. "valur ta' limitu" tfisser livell iffissat abbażi ta' tagħrif xjentifiku, bil-għan li jevita, jipprevjeni jew inaqqas l-effetti ħziena fuq is-saħħa umana u/jew l-ambjent kollu, li jrid jintlaħaq fi żmien definit u li ma jridx jinqabeż, ġaladarba jintlaħaq;
6. "limitu ta' alert" tfisser livell li meta jinqabeż hemm ir-riskju għas-saħħa umana minn esposizzjoni qasira u li passi immedjati għandhom jittieħdu mill-Istati Membri kif stabbilit fid-Direttiva 96/62/KE;
7. "marġini ta' tolleranza" tfisser il-persentaġġ ta' valur ta' limitu li bih dan il-valur jistà jinqabeż, soġġett għall-kondizzjonijiet stabbiliti fid-Direttiva 96/62/KE;
8. "żona" tfisser parti mit-territorju tagħhom delimitat mill-Istati Membri;
9. "agglomerazzjoni" tfisser żona b'konċentrazzjoni ta' popolazzjoni b'aktar minn 250000 abitant jew, fejn il-konċentrazzjoni ta' popolazzjoni hija 250000 abitant jew anqas, b'densità ta' popolazzjoni kull km2, li għall-Istati Membri jiġġustifika l-bżonn li l-kwalità t'arja ambjentali tiġi stmata u mmaniġġjata.
10. "ossidi tan-nitroġenu" tfisser is-somma ta' ossidi nitriċi u tad-dijossidu tan-nitroġenu miżjud bħala partijiet għal kull biljun u espressi bħala dijossidu tan-nitroġenu f'mikrogrammi kull metru kubu;
11. "PM10" tfisser materja f' partiċelli li tgħaddi minn daħla ta' daqs selettiv b'effiċjenza ta' 50 % maqtugħa b'10 dijametru erodinamiku;
12. "PM2,5" tfisser materja f' partiċelli li tgħaddi minn daħla ta' daqs selettiv b'effiċjenza ta' 50 %, maqtugħa b' 2,5 dijametru erodinamiku;
13. "limitu ta' stima għoli" tfisser livell speċifikat fl-Anness V, li taħtu kombinazzjoni ta' kejl u metodi ta' teknika t'immudellar jistgħu jintużaw biex tiġi stmata l-kwalità ta' l-arja ambjentali, skond l-Artikolu 6(3) tad-Direttiva 96/62/KE;
14. "limitu ta' stima baxx" tfisser, livell speċifikat fl-Anness V, li taħtu immudellar, jew metodi ta' teknika dwar l-istima oġġettiva biss, tista' tintuża biex tistma l-kwalità ta' l-arja ambjentali skond l-Artikolu 6(4) tad-Direttiva 96/62/KE;
15. "avvenimenti naturali" tfisser, żbroffi vulkaniċi, attivitajiet seiżmiċi, attivitajiet ġeotermiċi, nirien f'art selvaġġa, avvenimenti ta' riħ qawwi jew risospensjoni atmosferika jew trasport ta' partiċelli naturali minn reġjuni xotti;
16. "kejl fiss" tfisser kejl meħud skond l-Artikolu 6(5) tad-Direttiva 96/62/KE.
Artikolu 3
Dijossidu tal-kubrit
1. L-Istati Membri għandhom jieħdu l-miżuri neċessarji biex jassiguraw illi l-konċentrazzjonijiet ta' dijossidu tal-kubrit fl-arja ambjentali, kif stmata skond l-Artikolu 7, ma jeċċedux il-valuri ta' limitu stabbiliti f'Sezzjoni I ta' l-Anness I mid-dati speċifikati hemmhekk.
Il-marġini ta' tolleranza stabbiliti f'Sezzjoni I ta' l-Anness I għandhom japplikaw skond l-Artikolu 8 tad-Direttiva 96/62/KE.
2. Il-limitu ta' alert għall-konċentrazzjonijiet ta' dijossidu tal-kubrit fl-arja ambjentali għandu jkun dak stabbillit f'Sezzjoni II ta' l-Anness I.
3. Sabiex tassisti lill-Kummissjoni biex tipprepara r-rapport li hemm ipprovdut għalih fl-Artikolu 10, sal-31 ta' Diċembru 2003, l-Istati Membri għandhom fejn prattikabbli, jirrekordjaw id-data dwar konċentrazzjonijiet ta' dijossidu tal-kubrit b'medja 'l fuq minn għaxar minuti minn ċerti stazzjonijiet ta' kejl li jkunu għażlu bħala rappreżentattivi tal-kwalità t'arja f'postijiet mhux abitati viċin sorsi u li fihom konċentrazzjonijiet kull siegħa jiġu mkejla. Fl-istess ħin kif id-data hija mogħtija fuq konċentrazzjonijiet kull siegħa skond l-Artikolu 11(1) tad-Direttiva 96/62/KE, l-Istati Membri għandhom jirrapportaw lill-Kummissjoni, għall-dawk l-istazzjonijiet ta' kejl magħżula, in-numru ta' konċentrazzjonijiet kull għaxar minuti li jkunu qabżu l-500 μg/m3, in-numru ta' ġranet fis-sena kalendarja li fihom ikunu seħħew, in-numru ta' dawk il-ġranet li fihom konċentrazzjonijiet kull siegħa ta' dijossidu tal-kubrit simultanjament qabeż 350 μg/m3 u l-massima konċentrazzjoni kull għaxar minuti rrekordjata.
4. L-Istati Membri jistgħu jinnominaw żoni jew ġabriet li fihom il-valuri ta' limitu għad-dijossidu tal- kubrit kif stabbilit f'Sezzjoni I jinqabżu, minħabba konċentrazzjonijiet ta' dijossidu tal-kubrit f'arja ambjentali, minħabba sorsi naturali. L-Istati Membri għandhom jibagħtu lill-Kummissjoni listi ta' kwalunkwe minn dawn iż-żoni jew agglomerazzjonijiet flimkien ma' l-informazzjoni dwar il-konċentrazzjonijiet u sorsi tad-dijossidu tal-kubrit hemmhekk. Meta jinfurmaw lill-Kummissjoni skond l-Artikolu 11(1) tad-Direttiva 96/62/KE, l-Istati Membri għandhom jipprovdu l-ġustifikazzjoni neċessarja biex juru li kwalunkwe eċċessi jkunu ġejjin minħabba sorsi naturali.
Fi ħdan dawn iż-żoni jew agglomerazzjonijiet, l-Istati Membri jkunu obbligati li jimplimentaw pjan t'azzjoni skond l-Artikolu 8(3) tad-Direttiva 96/62/KE, biss, fejn il-valuri ta' limitu stabbiliti f'Sezzjoni I ta' l-Anness I jinqabżu minħabba emmissjonijiet magħmula mill-bniedem.
Artikolu 4
Dijossidu tan-nitroġenu u ossidi ta' nitroġenu
1. L-Istati Membri għandhom jieħdu l-miżuri neċessarji biex jassiguraw li l-konċentrazzjonijiet tad-dijossidu tan-nitroġenu u, fejn japplika l-ossidi tan-nitroġenu, fl-arja ambjentali, kif stmata skond l-Artikolu 7, ma jeċċedux il-valuri ta' limitu stabbiliti f'Sezzjoni I ta' l-Anness II mid-dati speċifikati hemmhekk.
Il-marġini ta' tolleranza stabbiliti f'Sezzjoni I ta' l-Anness II għandhom japplikaw skond l-Artikolu 8 tad-Direttiva 96/62/KE.
2. Il-limitu ta' alert għall-konċentrazzjonijiet tad-dijossidu tan-nitroġenu fl-arja ambjentali għandu jkun dak stabbilit f'Sezzjoni II ta' l-Anness II.
Artikolu 5
Materja f' partiċelli
1. L-Istati Membri għandhom jieħdu l-miżuri neċessarji biex jassiguraw li l-konċentrazzjonijiet ta' PM10 fl-arja ambjentali kif stmata skond l-Artikolu 7, ma teċċedix il-valuri tal-limitu stabbiliti f'Sezzjoni I ta' l-Anness III mid-dati speċifikati hemmhekk.
Il-marġini ta' tolleranza stabbiliti f'Sezzjoni I ta' l-Anness III għandhom japplikaw skond l-Artikolu 8 tad-Direttiva 96/62/KE.
2. L-Istati Membri għandhom jassiguraw illi l-istazzjonijiet ta' kejl biex jagħtu d-data dwar il-konċentrazzjonijiet ta' PM2,5 huma installati u jaħdmu. Kull Stat Membru għandu jagħżel in-numru u l-post ta' l-istazzjonijiet li fihom il- PM2,5 irid jiġi mkejjel bħala rappreżentattiv tal-konċentrazzjonijiet ta' PM2,5 f'dak l-Istat Membru. Fejn possibli punti ta' teħid ta' kampjuni għall- PM2,5 għandhom ikunu kollokati ma' punti ta' teħid għal kampjun ta' PM10.
Fi żmien disa' xhur mit-tmiem ta' kull sena, l-Istati Membri għandhom jibagħtu lill-Kummissjoni, il-medju aritmetiku, il-medjan, it-tmienja u disgħin perċentil u l-konċentrazzjoni massima kkalkulata minn kejl ta' PM2,5 fuq kwalunkwe erbgħa u għoxrin siegħa f'dik is-sena. It-tmienja u disgħin perċentil għandu jiġi kkalkulat skond il-proċedura stabbilita f'Sezzjoni 4 ta' l-Anness I tad-Deċiżjoni tal-Kunsill 97/101/KE tas-27 ta' Jannar 1997 li jwaqqaf skambju reċiproku t'informazzjoni u data minn networks u stazzjonijiet individwali li jkejlu t-tniġġis ta' l-arja ambjentali fl-Istati Membri [6].
3. Pjanijiet t'azzjoni għall-PM10, ippreparati skond l-Artikolu 8 tad-Direttiva 96/62/KE u strateġiji ġenerali biex jitnaqqsu l-konċentrazzjonijiet ta' PM10 għandu jkollhom l-għan li jnaqqsu l-konċentrazzjonijiet ta' PM2,5.
4. Fejn il-valuri ta' limitu għall- PM10 stabbiliti f-Sezzjoni I ta' l-Anness III huma maqbuża minħabba konċentrazzjonijiet ta' PM10 fl-arja ambjentali minħabba avvenimenti naturali li jirriżultaw f'konċentrazzjonijiet notevolment b'eċċess tal-livelli normali minn sorsi naturali, l-Istati Membri għandhom jinformaw lill-Kummissjoni skond l-Artikolu 11(1) tad-Direttiva 96/62/KE, li tipprovdi għall-ġustifikazzjoni neċessarja biex turi li dawn l-eċċessi huma minħabba avvenimenti naturali. F'dawn il-każijiet l-Istati Membri jkunu obbligati li jimplimentaw pjan t'azzjoni skond l-Artikolu 8(3) tad-Direttiva 96/62/KE, biss, fejn il-valuri tal-limitu stabbiliti f'Sezzjoni I ta' l-Anness III huma maqbuża minħabba raġunijiet barra dawk ta' l-avvenimenti naturali.
5. L-Istati Membri jistgħu jinnominaw żoni jew agglomerazzjonijiet li fihom il-valuri tal-limitu għall- PM10 kif stabbilit f'Sezzjoni I ta' l-Anness III jinqabżu minħabba konċentrazzjonijiet ta' PM10 fl-arja ambjentali minħabba r-risospensjoni ta' partiċelli, wara li jiġu mrammla t-toroq fix-xitwa. L-Istati Membri għandhom jibagħtu lill-Kummissjoni listi ta' kwalunkwe żoni minn dawn jew agglomerazzjonijiet flimkien ma' informazzjoni dwar konċentrazzjonijiet u sorsi ta' PM10 hemmhekk. Meta jinformaw lill-Kummissjoni skond l-Artikolu 11(1) tad-Direttiva 96/62/KE, l-Istati Membri għandhom jipprovdu l-ġustifikazzjoni neċessarja biex juru li kwalunkwe eċċessi huma minħabba partiċelli risospiżi, u li jkunu ttieħdu miżuri raġonevoli biex jitbaxxew il-konċentrazzjonijiet.
Fi ħdan dawn iż-żoni u l-agglomerazzjonijiet, l-Istati Membri huma obbligati li jimplimentaw pjanijiet t'azzjoni skond l-Artikolu 8(3) tad-Direttiva 96/62/KE, biss, fejn il-valuri ta' limitu stabbiliti f'Sezzjoni I ta' l-Anness III, jiġu maqbuża minħabba livelli ta' PM10, barra minn dawk ikkawżati minn trammil ta' toroq fix-xitwa.
Artikolu 6
Ċomb
L-Istati Membri għandhom jieħdu l-miżuri kollha neċessarji biex jassiguraw illi l-konċentrazzjonijiet ta' ċomb fl-arja ambjentali, kif stmata skond l-Artikolu 7, ma jeċċedux il-valuri ta' limitu stabbiliti f'Sezzjoni I ta' l-Anness IV mid-dati speċifikati hemmhekk.
Il-marġini ta' tolleranza stabbiliti f'Sezzjoni I ta' l-Anness IV għandhom japplikaw skond l-Artikolu 8 tad-Direttiva 96/62/KE.
Artikolu 7
Stima ta' konċentrazzjonijiet
1. L-istima għolja u baxxa tal-limiti għad-dijossidu tal-kubrit, dijossidu tan-nitroġenu u ossidi tan-nitrogenu, materja f' partiċelli u ċomb bil-għanijiet ta' l-Artikolu 6 tad-Direttiva 96/62/KE għandhom ikunu dawk stabbiliti f'Sezzjoni I ta' l-Anness V.
Il-klassifikazzjoni ta' kull żona jew agglomerazzjoni għal għanijiet ta' l-istess l-Artikolu 6, għandha tiġi riveduta ta' lanqas kull ħames snin skond il-proċedura stabbilita f'Sezzjoni II ta' l-Anness V. Il-klassifikazzjoni għandha tiġi riveduta qabel fl-eventwalità li jista' jkun hemm bidliet sinifikanti f'attivitajiet relatati ma' konċentrazzjonijiet fl-ambjent ta' dijossidu tal-kubrit, dijossidu tan-nitroġenu jew, fejn relevanti, ossidi tan-nitroġenu, materja f' partiċelli jew ċomb.
2. Il-kriterji biex tiġi determinata l-lokazzjoni għall-punti ta' teħid għal kampjuni, għall-kejl tad-dijossidu tal-kubrit, dijossidu tan-nitroġenu u l-ossidi tan-nitroġenu, materja f' partiċelli u ċomb fl-arja ambjentali, għandhom ikunu dawk elenkati fl-Anness VI. In-numru minimu ta' punti ta' teħid ta' kampjuni, għal kejl fiss għall-konċentrazzjonijiet ta' kull tniġġis relevanti għandhom ikunu kif stabbiliti fl-Anness VII u għandhom ikunu installati f'kull żona jew agglomerazzjoni li fihom il-kejl ikun meħtieġ, jekk il-kejl fiss huwa l-uniku sors tad-data fuq konċentrazzjonijiet fiha.
3. Għal żoni u agglomerazzjonijiet li fihom l-informazzjoni minn stazzjonijiet ta' kejl fiss hija miżjuda b'informazzjoni minn sorsi oħrajn, bħal inventarji ta' emmissjonijet, metodi ta' kejl indikattiv u immudellar ta' kwalità ta' l-arja, in-numru ta' stazzjonijiet ta' kejl fiss li jridu jiġu installati u r-riżoluzzjoni spazjali ta' metodi oħra ta' teknika, għandhom ikunu suffiċjenti għall-konċentrazzjonijiet ta' tniġġis ta' l-arja, li tiġi stabbilita skond is-Sezzjoni I ta' l-Anness VI u Sezzjoni I ta' l-Anness VIII.
4. Għal żoni u agglomerazzjonijiet li fihom il-kejl mhux meħtieġ, l-immudellar u l-metodi ta' teknika ta' stima oġġettiva, jistgħu jiġu wżati.
5. Il-metodi ta' referenza għall-analiżi tad-dijossidu tal-kubrit, tad-dijossidu tan-nitroġenu u ta' l-ossidi tan-nitroġenu, u għall-kampjunar u analiżi ta' ċomb, għandu jkun kif stabbilit f'Sezzjonijiet I sa II ta' l-Anness IX.
Il-metodu ta' referenza għall-kampjunar u kejl ta' PM10 għandu jkun kif stabbilit f'Sezzjoni IV ta' l-Anness IX.
Il-metodu ta' referenza proviżorja għall-kampjunar u kejl ta' PM2,5 għandu jkun kif stabbilit f'Sezzjoni V ta' l-Anness IX.
Il-metodi ta' teknika ta' referenza għall-immudellar ta' kwalità ta' l-arja, għandhom ikunu kif stabbiliti f'Sezzjoni VI ta' l-Anness IX.
6. Id-data li qabilha l-Istati Membri għandhom jinformaw lill-Kummissjoni dwar il-metodi li jkunu użaw għall-istima preliminari ta' kwalità tal-arja taħt l-Artikolu 11(1)(d) tad-Direttiva 96/62/KE għandha tkun tmintax -il xahar wara dħul fis-seħħ ta' din id-Direttiva.
7. Kwalunkwe emendi neċessarji biex jiġi adottat dan l-Artikolu u l-Annessi V sa IX għall-progress xjentifiku u tekniku, għandhom jiġu adottati skond il-proċedura stabbilita fl-Artikolu 12 tad- Direttiva 96/62/KE.
Artikolu 8
Informazzjoni Pubblika
1. L-Istati Membri għandhom jassiguraw illi informazzjoni aġġornata dwar konċentrazzjoni ambjentali ta' dijossidu ta' kubrit, dijossidu tan-nitroġenu u ossidi tan-nitroġenu, materja f' partiċelli u ċomb issir disponibbli b'mod regolari, lill-pubbliku, kif ukoll lill-organizazzjonijiet xierqa, bħall-organizazzjonijiet dwar l-ambjent, organizzazzjonijiet tal-konsumatur, organizazzjonijiet li jirrpapreżentaw l-interessi ta' popolazzjoni sensittivi u korpi oħra relevanti dwar kura tas-saħħa per eżempju permezz, bil-medja tax-xandir, stampa, screens t'informazzjoni jew servizzi ta' kompjuter network.
Informazzjoni dwar konċentrazzjonijiet ambjentali ta' dijossidu tal-kubrit, dijossidu tan-nitroġenu u materja f' partiċelli, għandha tiġi aġġornata ta' lanqas kuljum, u fil-każ ta' valuri kull siegħa ta' dijossidu tal-kubrit u dijossidu tan-nitroġenu, fejn prattikabbli, l-informazzjoni għandha tiġi aġġornata abbażi ta' kull siegħa. L-informazzjoni fuq konċentrazzjonijiet ambjentali ta' ċomb, għandha tiġi aġġornata abbażi ta' tliet xhur.
Din l-informazzjoni għandha ta' lanqas tindika kwalunkwe eċċessi ta' konċentrazzjonijiet fil-valuri tal-limitu u ta' limiti ta' alert fuq il-medja ta' perjodi, stabbiliti fl-Annessi I sa IV. Għandha wkoll tipprovdi għal stima qasira in relazzjoni mal-valuri tal-limitu u limiti ta' alert u l-informazzjoni meħtieġa dwar l-effetti fuq is-saħħa.
2. Meta l-pjanijiet jew il-programmi jsiru disponibbli għall-pubbliku taħt l-Artikolu 8(3) tad-Direttiva 96/62/KE, inklużi pjanijiet jew programmi li għalihom saret referenza taħt l-Artikoli 3(4), 5(4) u 5(5) ta' din id-Direttiva, l-Istati Membri għandhom ukoll jagħmluhom disponibbli għall-organizazzjonijiet li għalihom saret referenza fil-paragrafu 1.
3. Meta limitu ta' alert stabbilit fl-Anness I jew II jiġi maqbuż, id-dettalji magħmula disponibbli għall-pubbliku skond l-Artikolu 10 tad-Direttiva 96/62/KE, għandhom ta' lanqas jinkludu l-oġġetti elenkati f'Sezzjoni III, ta' l-Anness in kwistjoni.
4. L-informazzjoni magħmula disponibbli għall-pubbliku u għall-organizazzjonijiet taħt il-paragrafi 1 u 3, għandhom ikunu ċari, komprensivi u aċċessibbli.
Artikolu 9
Tħassir u arranġamenti transitorji
1. Id-Direttiva tal-Kunsill 80/779/KEE tal-15 ta' Lulju 1980 dwar il-valuri ta' limitu dwar il-kwalità ta' l-arja u l-valuri ta' gwida għad-dijossidu tal-kubrit u partiċelli sospiżi [7] hija mħassra b'effett mid-19 ta' Lulju 2001, ħlief għall-Artikoli 1, 2(1), 3(1), 9, 15 u 16 tad-Direttiva 80/779/KEE u l-Anness I, IIIb u IV tiegħu għandhom jiġu mħassra b'effett mill-1 ta' Jannar 2005.
2. Direttiva tal-Kunsill 82/884/KEE tat-3 ta' Diċembru 1982 dwar il-valur ta' limitu għaċ-ċomb fl-arja [8] għandha tiġi mħassra b'effett mid-19 ta' Lulju 2001, ħlief għall-Artikoli 1, 2, 3(1), 7, 12 u 13 tad- Direttiva 82/884/KEE, li għandhom jiġu mħassra b'effett mill-1 ta' Jannar 2005.
3. Direttiva tal-Kunsill 85/203/KEE tas-7 ta' Marzu 1985 dwar standards fuq il-kwalità ta' l-arja għad-dijossidu tan-nitroġenu [9] għandha tiġi mħassra b'effett mid-19 ta' Lulju 2001, ħlief għall-Artikolu 1(1), l-ewwel inċiż, u (2), 2, l-ewwel inċiż, 3(1), 5, 9, 15 u 16 tad-Direttiva 85/203/KEE u l-Anness I tagħha, li għandhom jiġu mħassra b'effett mill-1 ta' Jannar 2010.
4. Mid-19 ta' Lulju 2001 l-Istati Membri għandhom jadottaw stazzjonijiet ta' kejl u metodi oħra ta' stimi tal-kwalità ta' l-arja li jaqblu ma' din id-Direttiva, biex jistmaw il-konċentrazzjonijiet ta' dijossidu tal-kubrit, dijossidu tan-nitroġenu u ċomb fl-arja ambjentali, biex tinkiseb id-data, bil-għan li tintwera l-konformità mal-valuri ta' limitu stabbiliti fid-Direttivi 80/779/KEE, 82/884/KEE u 85/203/KEE, sakemm jibqgħu japplikaw il-valuri ta' limitu f'dawk id-Direttivi.
5. Mid-19 ta' Lulju 2001 l-Istati Membri jistgħu jadottaw stazzjonijiet ta' kejl u metodi oħra ta' stima tal-kwalità tal-arja, li jaqblu ma' din id-Direttiva, għar-rigward il- PM10, biex tistma l-konċentrazzjonijiet ta' materja f' partiċelli sospiżi, bil-għan li tintwera konformità mal-valuri tal-limitu għall-partiċelli totali sospiżi, kif stabbilit fl-Anness IV tad-Direttiva 80/779/KEE; bil-għan li tintwera din il-konformità, iżda, id-data miġbura trid tiġi multiplikata b'fattur ta' 1.2.
6. L-Istati Membri, għandhom jinformaw lill-Kummissjoni bi kwalunkwe eċċessi tal-valuri tal-limitu, stabbiliti fid-Direttivi 80/779/KEE, 82/884/KEE u 85/203/KEE, flimkien mal-valuri rrekordjati, ir-raġunijiet ta' kull istanza rrekordjata u l-kejl meħud biex jipprevjeni kwalunkwe okkorrenza mill-ġdid, fi żmien disa' xhur mit-tmiem ta' kull sena, skond il-proċedura stabbilita fl-Artikolu 11 tad- Direttiva 96/62/KE, sakemm il-valuri tal-limitu stabbiliti f'dawk id-Direttivi jibqgħu japplikaw.
7. Fiż-żoni li fihom Stat Membru jikkonsidra neċessarju li jillimita jew jipprevjeni żieda prevvista fit-tniġġis permezz tad-dijossidu tal-kubrit, ossidi tan-nitroġenu jew materja tal-partiċelli sospiża, jista' jibqa' juża l-valuri ta' gwida għall-protezzjoni tas-sistemi ekoloġiċi stabbiliti fl-Anness II tad-Direttiva 80/779/KEE u fl-Anness II tad-Direttiva 85/203/KEE.
Artikolu 10
Rapport u reviżjoni
Mhux aktar tard mill-31 ta' Diċembru 2003, il-Kummissjoni għandha tissottometti lill-Parlament Ewropew u lill-Kunsill, rapport ibbażat fuq l-esperjenza akkwistata fl-applikazzjoni ta' din id-Direttiva u, partikolarment, fuq ir-riżultati ta' l-aktar riċerka xjentifika riċenti, li tikkonċerna l-effetti fuq is-saħħa umana u sistemi ekoloġiċi, b'esposizzjoni għad-dijossidu tal-kubrit, dijossidu tan-nitroġenu u ossidi tan-nitroġenu, frazzjonijiet differenti ta' materja f' partiċelli u ċomb, u fuq żviluppi teknoloġiċi inkluż il-progress akkwistat permezz ta' metodi ta' kejl, jew inkella permezz ta' stima tal-konċentrazzjonijiet ta' materja f' partiċelli fl-arja ambjentali u fid-deposizzjoni ta' materja f' partiċelli u ċomb fuq l-uċuħ.
Bil-għan li jiġi mantenut livell għoli ta' protezzjoni għas-saħħa umana u l-ambjent, waqt li tieħu kont ta' l-esperjenza akkwistata fl-applikazzjoni ta' din id-Direttiva fl-Istati Membri nklużi partikolarment, il-kondizzjonijiet kif stabbiliti fl-Anness VI, li taħthom il-kejl irid isir, ir-rapport imsemmi aktar qabel, irid ikun akkumpanjat bi proposti sabiex tiġi emendata din id-Direttiva, kif xieraq. Partikolarment, il-Kummissjoni trid teżamina l-valuri ta' limitu għat-tieni stadju tal- PM10, bil-għan li tagħmilhom obbligatorji u li tikkonsidra li tikkonferma jew tbiddel il-valuri ta' limitu għat-tieni stadju u, jekk xieraq, għall-ewwel stadju. B'żieda għal dan, il-Kummissjoni tagħti attenzjoni partikolari biex tiffissa l-valuri ta' limitu għall-PM2,5 jew frazzjonijiet differenti ta' materja f' partiċelli, kif xieraq. Kif ukoll, l-Kummissjoni teżamina l-valur ta' limitu annwali għall-protezzjoni tas-saħħa umana għad-dijossidu tan-nitroġenu u tagħmel proposta biex tikkonferma jew timmodifika dak il-valur. Teżamina wkoll il-valur tal-limitu għal kull siegħa għad-dijossidu tan-nitroġenu, fid-dawl tal-linji ta' gwida ta' l-Organizazzjoni Dinjija tas-Saħħa, u tikkonsidra jekk dan il-valur ta' limitu għandux jiġi mibdul jew konfermat.
Il-Kummissjoni tikkonsidra wkoll jekk limiti ta' alert jistgħux jiġu ffissati, b'konsistenza ma' tniġġis ieħor f'din id-Direttiva, għall- PM10, PM2,5 jew frazzjonijiet partikolari ta' materja f' partiċelli, kif xieraq.
Artikolu 11
Penali
L-Istati Membri għandhom jistabbilixxu l-pieni applikabbli għall-ksur ta' disposizzjonijiet nazzjonali adottati bil-għan ta' din id-Direttiva. Dawk il-penali għandhom ikunu effettivi, proporzjonati u diswassivi.
Artikolu 12
Implimentazzjoni
1. L-Istati Membri għandhom idaħħlu fis-seħħ, il-liġijiet, ir-regolamenti u d-disposizzjonijiet amministrattivi neċessarji biex iħarsu din id-Direttiva sad-19 ta' Lulju 2001. Għandhom jinformaw b'dan lill-Kummissjoni.
Meta l-Istati Membri jadottaw dawk il-miżuri, dawn għandu jkollhom referenzi għal din id-Direttiva jew ikunu akkumpanjati b'dawn ir-referenzi fl-okkażjoni tal-pubblikazzjoni uffiċjali tagħhom. Il-metodi kif isiru dawn ir-referenzi għandhom ikunu stabbiliti mill-Istati Membri.
2. L-Istati Membri għandhom jikkomunikaw lill-Kummissjoni t-testi tad-disposizzjonijiet prinċipali, tal-liġijiet nazzjonali li jadottaw f'dan il-qasam, kopert b'din id-Direttiva.
Artikolu 13
Dħul fis-seħħ
Din id-Direttiva għandha tidħol fis-seħħ fl-għoxrin jum minn wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 14
Indirizzati
Din id-Direttiva hija indirizzata lill-Istati Membri.
Magħmula fil-Lussemburgu, fit-22 t'April 1999.

Labels: 1
20